Cyberingeniørskolen

Cyberingeniørskolen er en miltær skole som ligger på Lillehammer og holder til i Jørstadmoen leir. Skolen utdanner ingeniører på bachelornivå innen telematikk med spesialisering rettet mot Forsvarets informasjonssystemer (cyberingeniører). 
Elever gjennomfører også grunnleggende befalsutdanning (GBU) og går dermed ut av skolen med graden sersjant/kvartermester (OR5). Skolen er underlagt Forsvarets høgskole.


== Historikk ==
Cyberingeniørskolen har vært i kontinuerlig utvikling siden oppstarten i 1946, og har i den forbindelse hatt mange navn:

Sambandets yrkesskole (SBYS) 1946-1953
Hærens yrkesskole for sambandsteknisk befal (HYSSB) 1953-1973
Hærens tekniske fagskole/elektronikk (HTFS/E) 1973-1998
Hærens ingeniørhøgskole/Jørstadmoen (HIS/J) 1998-2006
Forsvarets ingeniørhøgskole (FIH) 2006-2018
Cyberingeniørskolen (CISK) 2018- Skolen er organisert som en underavdeling til Forsvarets høgskole og utdanner sersjanter og offiserer med ingeniørkompetanse til alle grener i Forsvaret: cyber, hær, sjø, luft og fellesavdelinger. Når det blir tatt opp et nytt kull, en ving, til skolen, blir denne vingen plassert under en av grenene. I praksis vil dette si at studentene må gå i grenens uniform, men det har ingen innvirkning på opplæring eller hvor de havner etter utdanning. Studentene som begynner skolegang høsten 2020 er under Hæren.


== Utdanning og plikttjeneste ==
Utdannelsen består av 3 års skolegang med 3 påfølgende pliktår hvor man jobber i Forsvaret. Plikttjenesten avtjenes ut fra Forsvarets behov. Behovet utarbeides med bakgrunn i innmeldte stillinger fra ulike avdelinger i Forsvaret, og prosessen styres av skolestaben. Normalt reduseres antall stillinger til hvor mange studenter det er i avgangskullet. Det er stor variasjon i hvilke grener og avdelinger som melder inn behov, men historisk sett går flertallet til Hæren, Sjøforsvaret og Cyberforsvaret. Avgangskullet bestemmer selv hvordan stillingene skal fordeles, selv om enkelte avdelinger gjennomfører intervju med bakgrunn i spesielle behov (faglig interesse og/eller fysisk kapasitet). Hvis flere studenter ønsker samme tjenestested benyttes ofte rangering. Det betyr at den med best resultat får stillingen. Man kan i så måte påvirke valg av tjenestested ut fra prestasjoner gjennom studieperioden. Opptakskravene, i tillegg til ordinære befalsskolekrav, er generell studiekompetanse med fordypning i matematikk (R2) og fysikk (FY1) eller tilsvarende status (f.eks. forkurs ingeniør).


== Faginndelinger ==
Utdanningen gjennomføres innen to fagløp: tekniske og militære fag. Hovedtyngden ligger på de tekniske fagene.


=== Tekniske fag ===
Informasjonssikkerhet
Operativsystemer
Datamaskinarkitektur
Systemutvikling
Programmering
Databaser
Signalbehandling
Radioelektronikk
Grunnlagsfag ingeniør matematikk, fysikk, kjemi)I tillegg undervises det i samfunnsfag, med spesielt fokus på interkulturell kunnskap, lederskap, engelsk og virksomhetsstyring.
Det velges studieretning det siste halvåret, det betyr spesialisering innenfor fagfeltene:

Forsvarets informasjonssystemer (K2IS): Konfigurasjon og drift av informasjonssystemer Forsvaret benytter seg av.
Informasjonssikkerhet (IS): Beskyttelse og sikkerhetsevaluering av informasjonssystemer.Skolen samarbeider med NTNU på de fleste områder innen tekniske fag.


=== Militære fag ===
Militær ledelse (praktisk og teoretisk)
Fysisk fostring
Offisersvurdering
Kameratvurdering
Militære øvelser


=== Øvelser ===
Det gjennomføres flere øvelser som skal sørge for at studentene etter endt utdanning er bedre rustet for fysiske og mentale påkjenninger. Øvelsene er ofte rettet mot ulike scenarioer i internasjonale operasjoner.


== Videreutdanning ==
Etter utdanningen er det mulig å gå videre til høyere militære utdanninger, eller master innen IT ved NTNU eller Universitetet i Oslo.


== Referanser ==


== Eksterne lenker ==
Forskning og utviklingsarbeid ved Cyberingeniørskolen
Studietilbud - Forsvarets høgskole
Cyberingeniørskolen på Facebook